
Pe byddai model Gwlad y Basg yn cael ei fabwysiadu yng Nghymru pa fath o newidiadau y byddai’n rhaid eu cyflwyno i addysgu Cymraeg yn y sector cyfrwng Saesneg? 












Mae Basgeg ymhlith yr hynaf o’r ieithoedd yn Ewrop. Mae’r gymuned Basgaidd yn parhau i ymfalchïo yn eu traddodiadau, eu hiaith a’u hanes hyd heddiw. Mae’n hen iaith sydd wedi’i ynysu, sy’n golygu does dim perthynas i’r iaith wedi cael ei ddarganfod eto. Profa’r ffaith bod eu cymuned fach o 714,135 o siaradwyr Basgeg wedi goroesi’r unfed ganrif ar hugain yn arwydd o gymuned benderfynol a balch. Yn wahanol i Wlad y Basg, mae’r nifer o bobl sy’n siarad Cymraeg yn gostwng wrth i gyfrifiad 2011 nodi bod gostyngiad o 1.5% ers 2001. Felly, a oes modd i’r Cymry ddysgu wrth Wlad y Basg?

Yng Ngwlad y Basg, defnyddir system effeithiol o gategoreiddio ysgolion mewn i dri chategori gwahanol yn ôl iaith yr addysgu. Model A yw’r ysgolion sy’n addysgu dim ond drwy’r cyfrwng Sbaeneg. Maent yn dysgu Basgeg am 3 awr yr wythnos yn unig ac nad ydynt yn caniatáu trosglwyddo’r ieithoedd. O fewn ysgolion Model B, mae’r disgyblion yn cael addysg mewn Basgeg fel pwnc ac mae 30-40% o’r cwricwlwm drwy gyfrwng y Fasgeg. Mae’r ysgolion o fewn y categori Model D yn dysgu drwy gyfrwng y Fasgeg yn llwyr ac yna mae’r disgyblion yn dysgu Sbaeneg fel pwnc gorfodol. Y lleiaf poblogaidd o’r rhain i gyd yw Model A wrth i gynnydd fod mewn ysgolion Model B a D. Gwelir hyn yn fantais gan fod rhieni’n dewis danfon eu plant i ysgolion cyfrwng y Fasgeg sy’n mynd i arwain at gynnydd yn siaradwyr yr iaith. Gellir gweld bod defnyddio’r system yma ar gyfer ysgolion yn gweithio am fod Model B a D mor llwyddiannus ac yn y pen draw wedi cyfrannu at gynnydd yn y siaradwyr. Gwelir cyferbyniad llwyr wrth gymharu â Chymru, wrth i rieni dewis peidio danfon eu plant i ysgolion gyfrwng y Gymraeg ac felly mae hyn yn arwain at ostyngiad o ran y nifer o siaradwyr Cymraeg. Mae wedi dod i’r amlwg ers rhai blynyddoedd nad yw’r addysg Gymraeg ail iaith yn ein hysgolion yn rhoi digon o hyder i bobl ifanc ddefnyddio’r Gymraeg y tu allan i’r ystafell ddosbarth. Yn y 1980au, roedd gofyn i’r athrawon i fynd ar gyrsiau i ddysgu am y Fasgeg er mwyn cyrraedd lefel uwch yn yr iaith a medru dysgu’r iaith. Ond erbyn heddiw, mae’n rhaid i’r athrawon Basgeg dderbyn cymhwyster cyn iddynt fedru dysgu’r iaith. Rhaid cwestiynu, oes rhaid newid y system yng Nghymru? A ddylai athrawon ail iaith dderbyn cymhwyster ychwanegol cyn iddynt allu dysgu’r iaith? Mae’r addysgu’n codi pryderon am fod athrawon o fewn ysgolion cyfrwng Saesneg efallai ddim digon da i fod yn trosglwyddo’r iaith i’r disgyblion.

Mae ystadegau’n profi bod Gwlad y Basg yn ffynnu er iddo fod yn gymuned fach. Yn wahanol i’r Cymry, mae bron pawb sy’n siarad Basgeg yn trosglwyddo’r iaith i’r genhedlaeth nesaf. Yn anffodus, mae nifer o rieni sy’n medru siarad Cymraeg yn dewis ysgolion gyfrwng Saesneg i’w plant fynychu, fel arfer oherwydd nad ydynt yn teimlo’n ddigon hyderus i siarad yr iaith. Yng Ngwlad y Basg, mae nifer o gyfleodd i ddysgu’r iaith ar gyfer pob oed gan eu bod nhw’n frwdfrydig i gael mwy o bobl i siarad yr iaith. Yng Nghymru, mae Cymraeg wedi’i labeli fel iaith anodd i’r rhai na ellir ei siarad, ac felly mae pobl yn dewis peidio’i dysgu. Rhaid i ni newid ein hagwedd i ymdebygu’n fwy gyda Gwlad y Basg lle maent yn frwdfrydig ac yn annog twf yn eu cymuned.

Defnyddia model Gwlad y Basg y strategaeth CLIL sef ‘Content and Language Integrated Learning’. Mae CLIL yn bwysig am fod cysylltiad cynyddol rhwng gwledydd, bydd cynnydd yn yr angen am sgiliau cyfathrebu mewn ail neu drydedd iaith. Mae ieithoedd yn rhan allweddol o’r cwricwlwm ar draws Ewrop. Mae gofyn mawr ar gyfer rhoi sylw at hyfforddiant athrawon a datblygu fframweithiau a dulliau amrywiol a fydd yn gwella ansawdd addysg iaith. Gall CLIL cael ei ddefnyddio mewn nifer o feysydd dysgu gwahanol, megis darllen, ysgrifennu, gwrando a siarad. Er mwyn creu gwers gan gynnwys CLIL, rhaid dewis pwnc ac yna dewis yr eirfa targed. Yna rhaid dewis strwythur gramadeg. Y cam nesaf yw dewis testun ysgrifenedig sy’n cynnwys yr eirfa targed ac sy’n berthnasol i’r pwnc. Yna, rhaid creu trefnydd graffig megis diagram fen neu linell amser fel bod y disgyblion yn gallu dadansoddi’r wybodaeth maent wedi dysgu. Y cam olaf yw rhoi cyfle i’r disgyblion ddefnyddio’r wybodaeth maent wedi dysgu mewn modd creadigol drwy osod prosiect iddynt gyflawni fel dosbarth neu’n unigol, neu drwy roi aseiniad ysgrifenedig neu lafar. Mae’r strategaeth yma’n annog i’r disgyblion personoli’r hyn maent wedi dysgu ac felly mae’n fwy tebygol y byddan nhw’n cofio’r wybodaeth. 

Mae nifer o fanteision i’r strategaeth CLIL a fyddai o fudd er mwyn gwella addysgu Cymraeg yn y sector Saesneg. Mae CLIL yn gwella cymhwysedd iaith gyffredinol a phenodol wrth hefyd paratoi’r disgyblion ar gyfer astudiaethau yn y dyfodol a bywyd gwaith. Mae sicrhau bod plant yn derbyn yr addysg iaith orau posib yn allweddol am fod y ffaith eu bod nhw’n medru siarad dau neu dair iaith wahanol yn rhugl yn mynd i fod yn help mawr i gael swydd yn y dyfodol. Mae dysgwyr Cymraeg, boed yn blant neu oedolion, yn medru colli cymhelliant yn gyflym gan nad yw Cymraeg yn debyg i’r Saesneg. Mae CLIL yn ffordd o gynyddu cymhelliant y dysgwyr am ei fod yn ddull mwy hwylus o ddysgu’r iaith. Maent yn cael y cyfle i ddysgu’r wybodaeth o ran eu hun yn y cam olaf wrth iddynt fynd ati i gwblhau prosiect neu aseiniad. Wrth i’w cymhelliant gynyddu, mae’r disgyblion yn datblygu diddordebau ac agweddau amlieithog yn ogystal. Dylid ystyried defnyddio CLIL o fewn y cwricwlwm addysgu Cymraeg yn y sector Saesneg am ei fod yn strategaeth llawer mwy effeithiol na dim ond dysgu wrth wrando. Mae CLIL yn annog i’r disgyblion fod yn weithredol o fewn yr ystafell ddosbarth a thu hwnt.

Dywedodd Llywodraeth Cymru yn eu dogfen am ail iaith sef ‘Cymraeg ail iaith yng Nghwricwlwm Cenedlaethol Cymru’, “Mewn Cymraeg ail iaith, bydd y dysgwyr yn cyfathrebu trwy lafaredd, darllen ac ysgrifennu, gan ddatblygu’r sgiliau hyn trwy werthuso’u gwaith eu hunain a gwaith eraill. Wrth wneud hyn, byddant yn dysgu sut i gyfathrebu yn effeithiol ar gyfer ystod o ddibenion a chydag ystod o gynulleidfaoedd.” Dywedodd pennaeth y bwrdd iaith Gymraeg Meirion Prys Jones bod "Rhaid i'r byd addysg yng Nghymru efelychu'r hyn sy'n digwydd yng Ngwlad y Basg os am sicrhau miliwn o siaradwyr Cymraeg erbyn 2050." Yng Ngwlad y Basg, mae nifer o’r ysgolion wedi creu cynlluniau normaleiddio iaith sy’n golygu edrych i mewn i’r iaith ymhob agwedd o’r ysgol a’r gymuned. Gallwn ni yng Nghymru fabwysiadu’r dull yma er mwyn gallu cael trosolwg manwl ar sefyllfa’r Gymraeg o fewn yr ystafell ddosbarth a thu hwnt. Wrth wneud hyn, byddwn yn medru gweld os oes angen creu mwy o gyfleoedd i unigolion siarad Cymraeg tu allan i’r ysgol.

Gall unrhyw un o ddinasyddion Gwlad y Basg sefyll arholiadau sy’n gysylltiedig â Perfiles Lingüísticos ar unrhyw adeg o’u bywyd. Mae hyn yn annog addysg uwch beth bynnag eich oed, sy’n fantais fawr. Gall unigolion dewis newid gyrfa a llwyddo o ganlyniad i’r gallu i eistedd yr arholiad ar unrhyw adeg. Mae hefyd yn gymhelliant i bobl i ddysgu Basgeg gan eu bod nhw’n medru sefyll yr arholiad, yna derbyn cymhwyster. Byddai hynny’n syniad da i Gymru ystyried ar gyfer siaradwyr ail iaith Gymraeg. Mae nifer yn rhoi’r gorau i ddysgu Cymraeg am ei fod yn anodd, ond efallai os byddent fedru derbyn cymhwyster wrth eistedd arholiad yn y pen draw, yna mae’n debygol y byddai mwy o bobl yn dewis dysgu Cymraeg fel ail iaith. 
[bookmark: _GoBack]Felly, byddai nifer o newidiadau yn gorfod cymryd lle i addysgu Cymraeg yn y sector cyfrwng Saesneg pe byddai model Gwlad y Basg yn cael ei fabwysiadu. Mae’r syniad o gategoreiddio ysgolion yn un da a byddai o fudd i’r Gymraeg, gyda’r gobaith byddai’r ‘model A’ hefyd y lleiaf poblogaidd yng Nghymru, fel y mae yng Ngwlad y Basg. Byddai’n rhaid cyflwyno’r CLIL i’r cwricwlwm a’i ddefnyddio o fewn gwersi iaith a thu hwnt. Byddai hefyd rhaid creu cynllun normaleiddio iaith er mwyn gwirio’r sefyllfa creu cynllun er mwyn gwneud gwelliannau i’r ysgol a’r gymuned. 

